Trevor Manuel: ‘Nie net Zuma is te blameer’Trevor Manuel. Foto: ANA Pres. Jacob Zuma is nie die enigste persoon wat te blameer is vir die huidige stand van sake in Suid-Afrika nie, aangesien die ANC se nasionale uitvoerende komitee (NUK) “doen soos hy beveel word”, het Trevor Manuel, die voormalige minister van finansies, Donderdag gesê. “Ek wens dat ek al hierdie vernietiging voor die president se deur kan lê, maar hy tree nie alleen op nie. Inteendeel, hy kry meestal ander om namens hom op te tree,” het Manuel gesê tydens die Eric Molobi-gedenklesing by die Universiteit van Johannesburg. Manuel het oor leierskap, etiek en verandering gepraat en voorspel dat die ANC se Desember-verkiesingskonferensie op dag een of twee kan ineenstort weens die moontlike manipulasie van ANC-takgetalle. Manuel het verwys na die ANC-lidmaatskapgetalle wat al meer toegeneem het in aanloop tot die 2012-verkiesingskonferensie in Mangaung, maar sedert 2015 weer afgeneem het. “My vermoede is dat daar die moontlikheid is van syfers wat opnuut gemanipuleer gaan word en as dit werklik so is, dan is die waarskynlikheid dat die konferensie op ŉ kritieke stadium op dag een of twee gaan ineenstort uiters hoog,” het hy gesê. “As die konferensie wel voortgaan, sal dieselfde aaklige situasie uitspeel.” Hy het gesê Suid-Afrika het nodig dat die regering na die verkiesingskonferensie gaan nadat hulle “ŉ paar rasionele dinge gedoen het”, insluitend ŉ evaluasie van sy prestasies sedert die laaste verkiesingskonferensie. Manuel het gesê die Suid-Afrikaanse wet en regsinstansies is onbekwaam gelaat en vernietig. Hy het gesê gelykheid voor die wet beteken die elite moet net soos die armstes en mees weerlose mense aanspreeklik gehou word. “Vandag moet ons onsself afvra hoekom het die Nasionale Vervolgingsgesag (NVG), die Valke, die misdaadintelligensie-eenhede van die SAPD, die polisie, die Nasionale Intelligensieagentskap, die Staatsveiligheidagentskap, die Suid-Afrikaanse Inkomstediens en selfs die Openbare Beskermer heeltemal onbevoeg geraak,” het hy gesê. “Ongeag die feit dat hierdie instansies op die been gebring is om ons in staat te stel om ten sterkste weg te breek van ons apartheidverlede, is hulle vernietig omdat hulle teenwoordigheid as wetstoepassers nie in die belang van die regerende elite is nie.” Hy het gesê die ANC het dringend ŉ leierskapverandering nodig. “Ons het ŉ ANC nodig wat ŉ leierskapskuif in die regte rigting wil maak; ŉ ANC wat klem plaas op etiek en sy leierskap sal aanspreeklik hou,” het hy gesê. “Ons het ŉ ANC nodig wat kan insien dat hy langs die pad verlore geraak het. Nog te meer het ons ŉ ANC nodig wat in staat is om ŉ visie te ontwikkel en uiteen te sit vir ŉ toekoms vir alle Suid-Afrikaners soos deur sy eie en die Suid-Afrikaanse grondwet gestipuleer word.”